**Likumprojekta “Grozījumi Latvijas Republikas Zemessardzes likumā”
sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta “Grozījumi Latvijas Republikas Zemessardzes likumā” mērķis ir apkopot likuma piemērošanas laikā aktualizētus ar dienestu Zemessardzē un darbību Zemessardzes veterāna statusā saistītus grozījumus. Grozījumi precizē rīcību līguma par dienestu Zemessardzē termiņa beigšanas gadījumā, dienesta Zemessardzē maksimālo vecumu, paredz iespēju saņemt piemaksu zemessargiem, kuri, pildot ar kaujas atbalstu vai kaujas nodrošinājumu saistītos amatus, aizvieto prombūtnē esošo personu vai pilda vakanta amata pienākumus. Likumprojekts arī paredz iespēju Zemessardzes veterāniem valkāt karavīra formas tērpu Zemessardzes veterānu uzdevumu izpildes laikā, šajā laikā saņemt uzturdevu.Likumprojekts stāsies spēkā atbilstoši Oficiālo publikāciju un tiesiskās informācijas likuma 7. pantam. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts ir izstrādāts pēc Aizsardzības ministrijas un Nacionālo bruņoto spēku iniciatīvas. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd atbilstoši Latvijas Republikas Zemessardzes likuma (turpmāk – likums) 4. panta otrajai daļai līgumu par dienestu Zemessardzē slēdz Zemessardzes vienības komandieris. Tā kā dienesta izpildes vieta var būt arī Nacionālo bruņoto spēku (turpmāk – NBS) regulāro spēku vienība, kuras tuvumā Zemessardzes vienība var neatrasties, lai vienkāršotu līgumu slēgšanas procedūru un neuzliktu par pienākumu zemessargam braukt uz Zemessardzes vienību līguma noslēgšanai likumprojekts paredz iespēju NBS komandierim deleģēt tiesības attiecīgo vienību komandieriem noslēgt līgumu par dienestu Zemessardzē. Atbilstoši likuma 4. panta trešajai daļai līgumu par dienestu Zemessardzē slēdz uz pieciem gadiem, ievērojot dienestam Zemessardzē noteikto maksimālo vecumu. Pašreizējais regulējums nedod iespēju slēgt šo līgumu uz īsāku laiku gadījumos, kad personai palikuši mazāk nekā pieci gadi līdz dienestam noteiktā maksimālā vecuma sasniegšanai. Grozījums 4. panta trešajā daļā radīs iespēju uzņemt dienestā vai pagarināt līgumu par dienestu ar personām, kuras vēlas dienēt Zemessardzē, atbilst dienestam noteiktajām prasībām, bet līdz dienestam Zemessardzē noteiktajam maksimālajam vecumam palikuši mazāk nekā pieci gadi. Turklāt katrā konkrētajā gadījumā, ņemot vērā valsts aizsardzības vajadzības, kā arī konkrētas personas zināšanas un spējas, Zemessardzes komandieris var pagarināt dienestu Zemessardzē zemessargam, kurš sasniedzis dienestam noteikto maksimālo vecumu un atbilst likuma prasībām (sk.likuma 28. panta otro daļu). Zemessargi dienesta pienākumus Zemessardzē pilda no pamatdarba brīvajā laikā. Ja līguma “Par dienestu Latvijas Republikas Zemessardzē” termiņš izbeidzas brīdī, kad zemessargs sava pamatdarba noslogotības dēļ nevar ierasties uz dienesta izpildi Zemessardzes vienībā, zemessargs no Zemessardzes tiek izslēgts. Lai bijušo zemessargu atjaunotu dienestā, jāuzsāk uzņemšanas procedūra, kuras laikā bijušais zemessargs nevar piedalīties zemessargu apmācībā vai dienesta pienākumu izpildē. Grozījums 4. panta ceturtajā daļā paredz līguma par dienestu Zemessardzē pagarināšanu, piemērojot noklusējuma procedūru, kas ļaus zemessargam turpināt dienestu, ja kāda no pusēm nav izteikusi vēlmi nepagarināt līguma termiņu. Vienlaikus tiek papildināti likuma pārejas noteikumi ar 12. punktu, kas nosaka, ka 4. panta ceturtajā daļā paredzētā noklusējuma procedūra tiek piemērota sākot ar 2021.gada 1.janvāri. 2020. gada 8. jūnijā Aizsardzības ministrija saņēma Finanšu ministrijas elektronisko vēstuli ar lūgumu papildināt to personu sarakstu, kuras neuzņem dienestā Zemessardzē, ar Valsts ieņēmumu dienesta Iekšējās drošības pārvaldes amatpersonām. Pašreiz Zemessardzē neuzņem tās personas, kas pilda dienesta pienākumus Valsts ieņēmumu dienesta (turpmāk – VID) Nodokļu un muitas policijas pārvaldē. Ar 2018. gada 1. janvāri VID ir veiktas strukturālās izmaiņas, kuru rezultātā mainījusies struktūra, izdalot no VID Nodokļu un muitas policijas pārvaldes un izveidojot neatkarīgu operatīvās un izmeklēšanas darbības subjektu – VID Iekšējās drošības pārvaldi. Savukārt ierobežojums aizliegumam uzņemt Zemessardzē VID Iekšējās drošības pārvaldes amatpersonas, kuras saskaņā ar likuma "Par Valsts ieņēmumu dienestu" 16.6 pantu veic likumā noteikto operatīvo darbību, lai atklātu un novērstu noziedzīgus nodarījumus VID ierēdņu (darbinieku) darbībā, kas saistīti ar to pienākumu izpildi un veic izmeklēšanu krimināllietās par noziedzīgiem nodarījumiem, kas konstatēti VID ierēdņu (darbinieku) rīcībā un saistīti ar to pienākumu izpildi, nav noteikts.Lai nodrošinātu vienādu ierobežojumu noteikšanu visām VID amatpersonām, kas veic likumā noteikto operatīvo darbību un izmeklēšanu krimināllietās, nepieciešams veikt grozījumu Latvijas Republikas Zemessardzes likuma 14. pantā, papildinot uzskaitījumu ar VID Iekšējās drošības pārvaldi.Likuma 17.¹ panta pirmās daļas pēdējais teikums nosaka, ka NBS regulāro spēku vienības štatu sarakstā iekļautā zemessarga amatā iecelto zemessargu var iesaistīt dienesta pienākumu izpildē uz laiku līdz 30 dienām gadā. Savukārt likuma 6. pants paredz iespēju iesaistīt zemessargu Zemessardzes uzdevumu izpildē un apmācībā arī vairāk par 30 dienām. Lai novērstu pašreiz 17.¹ panta pirmās daļas pēdējā teikumā iekļauto ierobežojošo nosacījumu, likumprojektā tiek paredzēts izslēgt šo teikumu.Atbilstoši likuma 17.¹ panta trešajai daļai zemessargam var uzdot pildīt ilgstošā prombūtnē esošā karavīra vai vakanta amata pienākumus, noslēdzot atsevišķu līgumu. Šī amata pienākumus zemessargs drīkst pildīt ne ilgāk par pusotru gadu. Līdzīgs regulējums pastāv Militārā dienesta likuma 21. panta 3.3 daļā, kurā paredzēta iespēja slēgt profesionālā dienesta līgumus ar rezerves karavīriem ilgstošā prombūtnē esošā karavīra vai vakantā amata pienākumu izpildei. Tomēr, atšķirībā no Latvijas Republikas Zemessardzes likuma, Militārā dienesta likums paredz iespēju uzdot pildīt šāda amata pienākumus uz laiku līdz karavīra iecelšanai amatā. Lai sinhronizētu šo likumu normas, 17.¹ panta trešās daļas grozījumā ir paredzēts noteikt, ka arī zemessargam var uzdot pildīt karavīra vai vakanta amata pienākumus uz laiku līdz karavīra iecelšanai amatā.Latvijas Republikas Zemessardzes likuma 14. panta pirmās daļas ievaddaļā norādīts, ka Zemessardzē uz brīvprātības pamata uzņem Latvijas pilsoņus vecumā no 18 līdz 55 gadiem, savukārt 28. panta pirmajā daļā noteikts, ka maksimālais vecums dienestam Zemessardzē ir 55 gadi. Veidojas situācija, kurā faktiski dienestam Zemessardzē var uzņemt Latvijas Republikas pilsoņus, līdz 50 gadiem (lai gan likums paredz 55 gadus), jo noteiktais maksimālais vecums dienestam Zemessardzē ir 55 gadi. Likuma 4. panta trešā daļa noteic, ka līgumu par dienestu Zemessardzē slēdz uz pieciem gadiem, ievērojot dienestam Zemessardzē noteikto maksimālo vecumu. Tādēļ likumprojekts paredz paaugstināt zemessargam noteikto maksimālo vecumu dienestam Zemessardzē līdz 60 gadiem, nosakot to likuma 28. panta pirmajā daļā. Arī turpmāk atsevišķos gadījumos, ņemot vērā valsts aizsardzības vajadzības, Zemessardzes komandieris zemessargam, kurš sasniedzis 28. panta pirmajā daļā dienestam Zemessardzē noteikto maksimālo vecumu, kas turpmāk būs 60 gadi, un atbildīs likumā noteiktajām prasībām, varēs pagarināt dienestu Zemessardzē uz laiku, kas nepārsniedz piecus gadus, proti, līdz 65 gadiem.Šis grozījums vienlaikus ļaus ilgāk dienēt Zemessardzē no profesionālā dienesta atvaļinātiem karavīriem, ilgāk saglabājot dienestā apmācītus kvalificētus speciālistus un nodrošinot augsti kvalificētu zināšanu un iemaņu pēctecību.Likumprojekts papildina 29. panta trešo daļu, paredzot iespēju izbeigt līgumu par dienestu Zemessardzē pēc Zemessardzes iniciatīvas gadījumā, ja amatu pilda vienības vajadzībām neatbilstošs zemessargs ar negatīvu dienesta gaitas raksturojumu. Vienlaikus jāatzīmē, ka šis regulējums neizslēdz iespēju piedāvāt zemessargam citu, viņa spējām atbilstošāku amatu, ja tāds ir.Saskaņā ar likuma 29. panta sesto daļu pēc tam, kad ir izbeigts līgums par dienestu Zemessardzē, bijušo zemessargu normatīvajos aktos noteiktajā kārtībā ieskaita NBS rezervē. Lai skaidrāk noregulētu gadījumus, kad zemesrags pēc līguma par dienestu Zemessardzē izbeigšanas vēlas bez pārtraukuma uzsākt profesionālā dienesta izpildi, likuma 29. panta sestās daļās grozījumā tiek noteikta iespēja zemessargam, nekļūstot par rezerves karavīru, tikt pieņemtam profesionālajā dienestā, ja viņš atbilst profesionālajam dienestam noteiktajām prasībām. Tādējādi gan NBS administratīvo procesu efektivitātes, gan personas dienesta gaitas pēctecības interesēs personu būs iespējams bez kavēšanās iekļaut personālsastāvā, mazinot administratīvo slogu.Likuma 34. pants paredz iespēju izmaksāt kompensāciju, ja zemessargs iesaistīts dienesta uzdevumu izpildē vai apmācībā vairāk par 30 dienām gadā atbilstoši likuma [6. panta](https://likumi.lv/ta/id/210634#p6) trešās daļas 1. punkta nosacījumiem vai nosūtīts uz kvalifikācijas paaugstināšanas kursiem vai uz militārās izglītības iestādi vai NBS vienību, kuras uzdevumos ietilpst pieaugušo izglītības programmu īstenošana, attiecīgu dienesta pienākumu izpildei nepieciešamās izglītības iegūšanai, vai pilda aizsardzības ministra noteiktā svarīgas profesijas kvalificēta speciālista amata pienākumus starptautiskajās vai nacionālajās militārajās mācībās vai vingrinājumos, vai ir iesaistīts valsts aizsardzības mācības vai jaunsargu interešu izglītības programmas īstenošanā. Likums neparedz iespēju izmaksāt kompensāciju gadījumā, ja zemessargs iesaistīts Zemessardzes uzdevumu izpildē vairāk par 30 dienām, pildot NBS komandiera noteiktos uzdevumus (sk. likuma 6. panta trešās daļas 2. punkts). Lai paredzētu iespēju izmaksāt kompensāciju arī šādos gadījumos, 34. pants tiek papildināts ar 2.ˡ daļu, kas piešķir tiesības Zemessardzes komandierim lemt par kompensāciju izmaksu atsevišķu uzdevumu izpildes gadījumos. Zemessardzes komandiera kompetencē ir lemt par Zemessardzei piešķirto finanšu resursu likumīgu un lietderīgu izmantošanu, tajā skaitā par kompensācijas piešķiršanu gadījumos, kad zemessargs iesaistīts dienesta uzdevumu izpildē vairāk par 30 dienām gadā.Pašreiz likums neparedz iespēju maksāt piemaksu par vakantā amata pienākumu izpildi vai prombūtnē esošās personas aizvietošanu zemessargam, kas pilda likuma 31. panta pirmajā daļā minētos amata pienākumus. Grozījums likuma 35. panta pirmajā daļā paredz piemaksas maksāšanu līdz 30 procentu apmēram no zemessargam noteiktās mēnešalgas, ja zemesrags, kurš pilda ar kaujas atbalstu vai kaujas nodrošinājumu saistītā amata pienākumus, papildus saviem tiešajiem pienākumiem aizvieto prombūtnē esošu personu vai pilda vakanta amata pienākumus.Grozījums 45. panta piektajā daļā dod iespēju Zemessardzes veterāniem valkāt karavīra formas tērpu ne tikai svinīgos pasākumos, bet arī, pildot Zemessardzes veterānu uzdevumus, jo Zemessardzes veterānu galvenais pienesums ir nevis ceremoniāls, bet praktisks. Zemessardzes veterāni brīvprātīgi iesaistās dažādu darbu veikšanā un zināšanu un iemaņu nodošanā vienībām. Šāda veida saskarsmes un sadarbības gadījumā formas tērpa valkāšana būtu gan praktiska, gan militārai iekārtai atbilstoša. Zemessardzes veterāniem tiek paredzēts arī noteikt tiesības saņemt uzturdevu laikā, kad tie pilda Zemessardzes veterānu uzdevumus. |
| 3. | Projekta izstrādē iesaistītās institūcijas un publiskas personas kapitālsabiedrības | Aizsardzības ministrija un NBS. |
| 4. | Cita informācija | Likumprojekta izpildi Aizsardzības ministrija nodrošinās programmai 22.00.00 “Nacionālie bruņotie spēki” piešķirto budžeta līdzekļu ietvaros. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts ietekmē zemessargus un Zemessardzes veterānus. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts šo jomu neskar. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Likumprojekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts un tā anotācija publiskoti Aizsardzības ministrijas tīmekļa vietnē ([www.am.gov.lv](http://www.am.gov.lv)) 12.11.2019. un Ministru kabineta tīmekļa vietnē ([www.mk.gov.lv](http://www.mk.gov.lv)) 13.11.2019. Papildinātais projekts tika publicēts atkārtoti 03.02.2020. Tādējādi sabiedrības pārstāvjiem ir dota iespēja līdzdarboties likumprojekta izstrādē.  |
| 2. | Sabiedrības līdzdalība projekta izstrādē | Sabiedrība nav izmantojusi iespēju iesaistīties projekta izstrādē. |
| 3. | Sabiedrības līdzdalības rezultāti | Nav. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Aizsardzības ministrija, NBS |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts šo jomu neskar. |
| 3. | Cita informācija | Nav. |

Ministru prezidenta biedrs,

aizsardzības ministrs A. Pabriks

V.Upeniece 67335241

Vita.Upeniece@mod.gov.lv

v\_sk = 1724